El Departament de Justícia, mitjançant el Centre de Mediació en Dret Privat de Catalunya, adscrit a la Direcció General de Dret i d'Entitats Jurídiques, acomplint les funcions, entre d'altres, de promoció, foment i difusió de la mediació, atribuïdes per la Llei 15/2009, del 22 de juliol, de mediació en l'àmbit del dret privat, va crear i regular les bases dels Premis ADR Justícia, l'any 2017, mitjançant la publicació de l'Ordre JUS/188/2017, d'1 d'agost (DOGC núm. 7427 de 4.8.2017), amb la finalitat de reconèixer i difondre els treballs de recerca així com les iniciatives que tinguin per objecte l'estudi i l'aplicació pràctica de la mediació i de mitjans alternatius de resolució de conflictes.
En l'Ordre JUS/188/2017, els Premis ADR Justícia es van articular en dues categories: d'una banda, les millors recerques sobre la mediació o altres mitjans de resolució de conflictes (ADR) amb l'objectiu de reconèixer l'originalitat, la innovació, l'avenç teòric i/o l'aplicabilitat pràctica de la millor tesi doctoral i el millor treball de recerca i, de l'altra, la millor pràctica —impulsada per l'Administració local de Catalunya— i la millor iniciativa —impulsada per institucions o organitzacions públiques o per professionals, empreses o entitats privades amb seu social o delegació a Catalunya— en mediació i altres mitjans de resolució de conflictes (ADR) amb l'objectiu de promoure, reconèixer i difondre les millors accions i pràctiques en aquest àmbit.
En el moment present, per tal d'actualitzar i incrementar la visualització i reconeixement de les actuacions que contribueixin a impulsar el coneixement i l'ús dels ADR a Catalunya es considera adient ampliar l'abast dels premis existents a la categoria A sobre treballs de recerca i incorporar dues categories noves vinculades a la difusió de la mediació i els ADR.
D'acord amb el criteri de simplificació normativa, s'ha optat per aprovar unes noves bases reguladores de la concessió dels Premis ADR Justícia, que substitueixin les aprovades mitjançant la referida Ordre JUS/188/2017, d'1 d'agost.
Aprovar les bases reguladores de la concessió dels Premis ADR Justícia destinats a reconèixer les aportacions més rellevants en el camp de la mediació i altres mitjans de resolució de conflictes (ADR), les quals consten a l'annex d'aquesta Ordre.
Aquesta Ordre deroga l'Ordre JUS/188/2017, d'1 d'agost (DOGC núm. 7427, de 4.8.2017), amb la finalitat de reconèixer i difondre els treballs de recerca així com les iniciatives que tinguin per objecte l'estudi i l'aplicació pràctica de la mediació i de mitjans alternatius de resolució de conflictes.
Contra aquesta Ordre, que exhaureix la via administrativa, les persones interessades poden interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la publicació en el DOGC, d'acord amb l'article 10.1. b ) de la Llei 29/1998, de 13 de juliol, reguladora de la jurisdicció contenciosa administrativa.
Bases reguladores de la concessió dels Premis ADR Justícia
1.1 Aquestes bases tenen per objecte regular la concessió dels Premis ADR Justícia.
1.2 S'atorgarà un premi per cadascuna de les categories següents:
a) A la millor tesi doctoral no publicada, que hagi estat presentada i qualificada en qualsevol de les universitats catalanes, que versi sobre qualsevol aspecte relacionat amb la mediació i altres mitjans de resolució de conflictes (ADR), des de tota mena de perspectives, siguin jurídiques, econòmiques, sociològiques, polítiques, etc.
b) Al millor treball de recerca que versi sobre qualsevol aspecte relacionat amb la mediació i altres mitjans de resolució de conflictes (ADR), des de tota mena de perspectives, siguin jurídiques, econòmiques, sociològiques, polítiques, etc.
Es consideraran treballs de recerca els treballs o projectes finals de grau o de màster, presentats i qualificats, en qualsevol de les universitats catalanes, col·legis professionals o d'altres corporacions de dret públic que imparteixin formació homologada pel Centre de Mediació de Dret Privat de Catalunya.
a) A la millor iniciativa en mediació i altres mitjans de resolució de conflictes (ADR) impulsada per l'Administració local de Catalunya.
b) A la millor iniciativa en mediació i altres mitjans de resolució de conflictes (ADR) impulsada per institucions o organitzacions públiques o per professionals, empreses o entitats privades amb seu social o delegació a Catalunya.
A la millor monografia, capítol de llibre o article doctrinal en una publicació acadèmica sobre mediació i altres mitjans de resolució de conflictes (ADR).
A la millor acció de comunicació o difusió de la mediació i altres mitjans de resolució de conflictes (ADR).
a) Les persones autores d'una tesi doctoral sobre mediació i altres mitjans de resolució de conflictes (ADR), no publicada, que hagi estat presentada i qualificada en qualsevol de les universitats catalanes.
b) Les persones autores d'un treball de recerca sobre mediació i altres mitjans de resolució de conflictes (ADR), presentat en qualsevol de les universitats catalanes, col·legis professionals o d'altres corporacions de dret públic que imparteixin formació homologada pel Centre de Mediació de Dret Privat de Catalunya.
a) Administracions locals de Catalunya que hagin dut a terme accions sobre mediació i altres mitjans de resolució de conflictes (ADR).
b) Institucions o organitzacions públiques o professionals, empreses o entitats privades amb seu social o delegació a Catalunya que hagin dut a terme accions sobre mediació i altres mitjans de resolució de conflictes (ADR).
Les persones autores d'un monogràfic, capítol de llibre o article doctrinal en una publicació acadèmica, que han contribuït de manera significativa a l'estudi, divulgació o transmissió de coneixement sobre mediació i altres mitjans de resolució de conflictes (ADR).
Les persones, físiques o jurídiques, autores d'accions de comunicació o difusió, realitzades en la seva totalitat o en part a Catalunya, i que han contribuït de manera significativa en la divulgació de la mediació i altres mitjans de resolució de conflictes (ADR).
2.1.5 La identificació i la signatura electrònica dels beneficiaris es fan a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de Catalunya.
En tot cas, les persones que presentin sol·licituds per mitjans telemàtics es podran identificar i podran signar electrònicament mitjançant mecanismes d'identificació i signatura de nivell mitjà de seguretat o de nivell superior.
3.1 La categoria A del premi disposarà d'una dotació econòmica, l'import i la distribució de la qual entre les subcategories a) i b) es determinarà en cada convocatòria.
3.1.1 El jurat té la facultat de proposar la concessió del premi ex aequo si la qualitat de les candidatures presentades així ho aconsella.
En aquest cas, la dotació econòmica serà compartida entre les tesis i/o els treballs premiats.
3.1.2 En cas que quedi desert el premi de la categoria A.a) corresponent a la millor tesi doctoral, aquest import es podrà destinar a la categoria A.b) de millors treballs de recerca.
3.2 En la categoria B, el premi consisteix en un diploma acreditatiu de l'atorgament del premi corresponent.
3.2.1 El jurat té la facultat de proposar la concessió del premi ex aequo si la qualitat de les candidatures presentades així ho aconsella.
3.3 Així mateix, en les categories A i B, el Departament de Justícia farà difusió dels treballs i de les iniciatives i pràctiques que s'hagin premiat i, si escau, les persones guardonades duran a terme una exposició pública de la seva tesis, recerca o de la iniciativa o la pràctica premiades.
3.4 En les categories C i D es lliura un diploma acreditatiu de l'atorgament del premi corresponent.
3.5 En les categories C i D el jurat té la facultat de proposar la concessió del premi ex aequo si la qualitat de les candidatures presentades així ho aconsella.
3.6 En totes les categories del premi el jurat pot declarar-lo desert si les candidatures valorades no assoleixen un nivell de qualitat suficient.
4.1 Les sol·licituds de participació corresponents a les categories A i B s'han de presentar en el termini i en els termes que s'estableixin a la resolució de convocatòria i obligatòriament de manera telemàtica, per mitjà del formulari de sol·licitud disponible a l'apartat Tràmits del web de la Generalitat de Catalunya ( http://justicia.gencat.cat/ca/tramits/tramits-temes/21213-premis-ADR ).
La signatura de la sol·licitud s'haurà d'efectuar a través d'un certificat electrònic o a través de l'IdCat mòbil.
4.2 En el supòsit d'interrupció per circumstàncies accidentals del funcionament de la Seu electrònica corresponent, i sempre que sigui tècnicament possible, la persona usuària que hi accedeixi ha de visualitzar un missatge que comuniqui aquesta circumstància i informi dels efectes d'aquesta interrupció del funcionament en el còmput dels terminis.
No obstant això, quan no sigui tècnicament possible que la persona usuària visualitzi aquest missatge, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius.
4.3 En el cas de les categoria A, amb la sol·licitud s'hi ha d'adjuntar:
4.3.1 Declaració responsable amb el contingut següent (segons el model de l'annex 2 d'aquestes bases):
b) El compliment dels requisits i les incompatibilitats establertes a l'article 13 de la Llei 38/2003, de 17 de novembre, general de subvencions, i el compromís de complir les obligacions que especifica l'article 14 de la mateixa Llei.
c) Si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
d) El compliment de la normativa sobre propietat intel·lectual.
e) Declaració conforme la tesi o treball de recerca no ha estat publicat, ni es troba en procés d'edició, ni existeix cap compromís d'edició.
f) Compromís de facilitar tota la informació que sigui requerida per la Intervenció de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
4.3.2 Adhesió al Codi ètic que consta a l'annex 1 d'aquestes bases, en compliment de l'article 55.2 de la Llei 19/2014, del 29 de desembre, de transparència, accés a la informació púbica i bon govern.
4.3.3 Addicionalment s'ha d'adjuntar la documentació següent:
b) Un escrit de presentació de la tesi doctoral o del treball de recerca que inclogui una síntesi dels seus objectius i una valoració de les aportacions principals (300 paraules, en suport electrònic).
d) Certificat de la universitat o centre docent corresponent on consti la data de presentació i la qualificació de la tesis o treball de recerca.
e) Si el treball l'han fet diversos autors o autores és necessari un document en què es reflecteixi la conformitat de tots a presentar-lo.
4.3.4 En la categoria A, atenent el caràcter pecuniari del premi, la signatura i presentació de les sol·licituds comporta, per part de la persona sol·licitant, l'acceptació plena de les bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen o es declaren.
4.4 En el cas de la categoria B, a la sol·licitud s'hi ha d'adjuntar:
b) No haver estat sancionats per resolució administrativa ferma o condemnat per sentència judicial ferma per haver exercit o tolerat pràctiques laborals considerades discriminatòries per raó de sexe o gènere.
4.4.1 Addicionalment s'ha d'adjuntar la documentació següent:
a) Una memòria signada per la persona responsable del projecte, d'extensió màxima de 15 pàgines, amb el contingut següent:
Sector, context social o àmbit d'aplicació.
Objectius i impacte dels objectius en les persones destinatàries.
Accions de difusió realitzades.
Altres aspectes rellevants d'acord amb els criteris de valoració que estableixin les bases.
4.4.2 En el cas que la sol·licitud no compleixi els requisits establerts, es notificarà a la persona interessada perquè l'esmeni en el termini de 10 dies, a comptar del dia següent a la recepció de la notificació, amb indicació que, en cas de no fer-ho, se la tindrà per desistida de la seva petició, amb la resolució prèvia, de conformitat amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
4.5 L'òrgan competent per a la tramitació i la gestió de les sol·licituds pot demanar tota la informació complementària que consideri necessària per avaluar les sol·licituds.
4.6 En qualsevol moment del procediment, la Direcció General de Dret i d'Entitats Jurídiques pot comprovar l'exactitud de les dades declarades, d'acord amb el que disposa l'article 69.1 de la Llei 39/2015, d'1 d'octubre, del procediment administratiu comú de les administracions públiques.
4.7 La inexactitud, falsedat o omissió, de caràcter essencial, de qualsevol informació declarada o la no presentació de la documentació requerida determinarà, amb la resolució prèvia de la Direcció General de Dret i d'Entitats Jurídiques, la impossibilitat de continuar amb el procediment, d'acord amb el que disposa l'article 69.4 de la Llei 39/2015, d'1 d'octubre, del procediment administratiu comú de les administracions públiques.
4.8 En el cas que la persona sol·licitant no disposi de mecanismes d'autenticació electrònica per a la realització de qualsevol tràmit que requereixi fer-se per mitjans electrònics, pot ser identificada i autenticada per personal al servei del l'Administració de la Generalitat de Catalunya i del sector públic, que ha de realitzar el tràmit al seu nom, utilitzant el sistema de signatura electrònica que els acredita com a funcionaris/àries habilitats/ades.
Amb aquesta finalitat, les persones interessades s'han d'acreditar i han de prestar el seu consentiment exprés per a ser identificades i autenticades per personal habilitat.
−5 Termini de presentació de sol·licituds
Les sol·licituds es podran presentar en el termini que estableixi la convocatòria corresponent.
En el cas de les categories C i D, les candidatures seran proposades, indistintament, pel Comitè Assessor del Centre de Mediació de Dret Privat de Catalunya, pel mateix Centre o pels membres del Jurat.
7.1 Les sol·licituds de les categories A i B seran valorades i qualificades per un jurat, integrat pels membres següents:
President/a: director/a de la Direcció General de Dret i d'Entitats Jurídiques.
Secretari/ària: director/a del Centre de Mediació de Dret Privat de Catalunya.
Director/a del Centre d'Estudis Jurídics i Formació Especialitzada.
Una persona en representació de la Federació de Municipis de Catalunya i una persona en representació de l'Associació Catalana de Municipis.
Fins a 5 professors/ores d'universitat especialitzats/ades en ADR a proposta del Comitè Assessor i per designació del/de la seu/seva president/a.
Fins a 5 membres del Comitè Assessor de la mediació nomenats/ades pel/per la seu/seva president/a.
7.2 En la designació de les persones que formen part del jurat s'ha d'atendre el principi de representació paritària d'homes i dones, d'acord amb el que disposa la Llei 17/2015, de 21 de juliol, d'igualtat efectiva de dones i homes.
8.1 L'avaluació i la selecció de les sol·licituds presentades per a les categories A i B s'efectua d'acord amb els principis d'objectivitat, independència i qualitat de les propostes presentades.
8.2 Per a l'adjudicació dels premis corresponents a la categoria A es valoraran les tesis doctorals i els treballs de recerca fins a 20 punts, d'acord amb els criteris següents:
Originalitat del plantejament de la tesi doctoral i del treball de recerca presentat (d'1 a 5 punts).
Avenç teòric i/o aplicabilitat pràctica (d'1 a 5 punts).
Innovació en els àmbits objecte de la convocatòria (d'1 a 5 punts).
Altres elements de valoració: la qualificació obtinguda en el cas dels treballs qualificats en l'àmbit acadèmic o universitari, l'excel·lència i el rigor acadèmic, la claredat expositiva, la relació amb l'entorn públic català, la metodologia i l'enfocament multidisciplinari (d'1 a 5 punts).
8.3 Per a l'adjudicació dels premis corresponents a la categoria B es valoraran les iniciatives i pràctiques, fins a 20 punts, d'acord amb els criteris següents:
El grau d'innovació en el sector d'activitat i/o transformació social (d'1 a 5 punts).
Resultats assolits en funció dels objectius plantejats i l'impacte de la pràctica en els seus destinataris (d'1 a 5 punts).
La seva transferibilitat o capacitat per ser aplicada a contextos diferents d'aquell per al qual es va crear (d'1 a 5 punts).
Altres elements de valoració: el grau de difusió de la iniciativa, el nombre de persones i unitats implicades, la utilització de mecanismes d'avaluació i el grau de satisfacció dels usuaris, transferència de coneixement universitat-empresa, l'impacte en la responsabilitat social corporativa, impacte sobre un col·lectiu vulnerable (d'1 a 5 punts).
8.4 En les categories C i D es tindrà en compte l'activitat, el projecte o la trajectòria que sigui mereixedor del premi.
El jurat aprovarà les propostes de les categories C i D.
9.1 Un cop finalitzat el termini de presentació de les candidatures es convocarà el jurat, que les valorarà d'acord amb els criteris de la base 8 i formularà, en un termini màxim de 2 mesos, la proposta de concessió en favor de les candidatures que obtinguin la millor valoració en cada categoria.
L'acord del jurat, així com els aspectes concrets que s'han valorat en l'aplicació de cada criteri i la relació entre la puntuació obtinguda i el premi, han de constar en una acta.
9.2 Un cop vista l'acta del jurat, l'òrgan instructor ha d'elaborar una proposta de resolució, la qual s'ha de fonamentar, ordinàriament, en l'acta del jurat.
En cas que la proposta no segueixi l'acta esmentada, l'òrgan instructor ha de motivar la discrepància.
9.3 La proposta de resolució ha de contenir la llista de persones sol·licitants proposades per ser beneficiàries del Premi ADR Justícia en cadascuna de les categories.
En les categories A, la llista de persones proposades estarà degudament ordenada en funció de la puntuació obtinguda.
Es podrà incorporar una llista de reserva de persones proposades, si n'hi ha, degudament ordenades en funció de la puntuació.
9.4 L'òrgan instructor és el director general de Dret i d'Entitats Jurídiques.
9.5 L'òrgan instructor eleva la proposta de resolució de concessió dels premis a l'òrgan competent per al seu atorgament.
10.1 El/la conseller/a competent en matèria de Justícia ha de dictar la Resolució d'atorgament dels Premis ADR Justícia, dins el termini màxim de 6 mesos a comptar de l'endemà de la finalització del termini de presentació de sol·licituds.
La resolució s'ha de notificar a les persones interessades mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ) i al web del centre ( http://justicia.gencat.cat/ca/ambits/mediacio/mediacio_dretprivat/ ) o mitjançant notificació individual.
La publicació substitueix la notificació individual i té els mateixos efectes.
Així mateix, la resolució serà publicada al DOGC.
10.2 Transcorregut el termini màxim previst sense que s'hagi dictat i notificat la resolució final del procediment, les persones sol·licitants poden entendre desestimades les seves sol·licituds per silenci administratiu, als efectes d'interposar els recursos que considerin convenients per a la defensa dels seus interessos, sens perjudici de l'obligació de resoldre expressament el que estableix l'article 21 de la Llei 39/2015, d'1 d'octubre, del procediment administratiu comú de les administracions públiques.
11.2 Qualsevol persona sol·licitant pot desistir expressament de la seva sol·licitud presentant un escrit de desistiment, i l'òrgan instructor ha d'acceptar el desistiment.
11.3 La manca de presentació de qualsevol dels documents que preveuen aquestes bases o la manca d'esmena dels requisits esmenables en el termini de 10 dies hàbils i amb el requeriment previ comporta el desistiment de la sol·licitud.
11.4 Prèviament a la concessió del premi, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades.
12.1 El pagament dels premis corresponents a la categoria A s'efectuarà mitjançant transferència bancària al compte corrent que la persona beneficiària hagi indicat amb aquesta finalitat.
En el cas que la persona beneficiària no tingui residència fiscal al territori espanyol, ha de presentar un certificat de residència fiscal emès per les autoritats competents del seu país de residència (d'acord amb el punt 16.3 de l'Acord GOV/85/2016).
12.2 Prèviament al reconeixement de l'obligació de cadascun dels pagaments, l'òrgan instructor comprovarà d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud per part de la beneficiària implica l'autorització per fer-ne la comprovació.
Els/les candidats/des premiats/des, si ho sol·licita la Direcció General de Dret i d'Entitats Jurídiques, duran a terme una exposició pública de presentació de la seva recerca, iniciativa o pràctica o sobre algun aspecte concret del seu estudi.
13.1 La revocació de les distincions que preveu aquesta Ordre s'ha de dur a terme quan s'acreditin fets que suposin menyspreu dels mèrits i circumstàncies que, al seu dia, van motivar l'aprovació de la seva concessió.
13.2 A proposta de la Direcció General de Dret i d'Entitats Jurídiques, l'òrgan concedent podrà revocar el premi si no se'n respecten aquestes bases reguladores i les condicions generals en matèria de subvencions establertes al capítol IX del text refós de la Llei de finances públiques.
La revocació es durà a terme d'acord amb el procediment establert a l'article 100 de l'esmentat text refós.
Contra la resolució de concessió, les persones interessades poden interposar recurs potestatiu de reposició davant el conseller o consellera de Justícia en el termini d'un mes, o bé, directament, recurs contenciós administratiu davant els jutjats contenciosos administratius de Barcelona en el termini de dos mesos, a comptar, en ambdós supòsits, des de l'endemà de la publicació de la resolució en el DOGC.
−15 Drets de propietat intel·lectual, publicació i difusió
15.1 En les categories A.a) i A.b) el fet d'acceptar el premi comporta que la/les persona/es guardonada/es cedeixen en exclusiva i gratuïtament al Departament de Justícia els drets de publicació o coedició del treball en català i en suport físic o electrònic.
El Departament de Justícia perdrà aquest dret si no n'edita la publicació en el termini d'un any a comptar de la data d'atorgament del Premi.
15.2 En la categoria A, tant si la publicació i la difusió són a càrrec de la Direcció General de Dret i Entitats Jurídiques com si són a càrrec de l'autor o autora, cal fer constar l'expressió "Amb el suport de la Direcció General de Dret i d'Entitats Jurídiques" i el logotip del departament competent en matèria de justícia, que es pot descarregar des del web http://identitatcorporativa.gencat.cat/ca/identitat-visual/.
15.3 En les categories A i B, la Direcció General de Dret i d'Entitats Jurídiques es reserva els drets d'explotació relatius a la comunicació pública, reproducció i distribució durant un període d'un any.
Aquesta reserva de drets comprèn els formats i les modalitats d'explotació coneguts actualment, inclosa la publicació a internet.
En el cas de les premis de la categoria A, l'incompliment de les obligacions que preveuen les bases reguladores que sigui constitutiu de les conductes tipificades com a infraccions, d'acord amb el règim sancionador en matèria de subvencions previst a la Llei 38/2003, de 17 de novembre, general de subvencions i al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, comportarà, a més del reintegrament del premi, la incoació del preceptiu procediment sancionador, d'acord amb la legislació esmentada.
En el cas que l'objecte del premi inclogui el tractament de dades de caràcter personal els beneficiaris han de mantenir la confidencialitat i garantir la seguretat i integritat d'aquestes dades, d'acord amb el que disposin la Llei orgànica 3/2018, de 5 de desembre, de protecció de dades personals i garantia dels drets digitals i el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques en allò que respecta al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).
Així mateix, i d'acord amb l'esmentada normativa, les dades de caràcter personal de les persones sol·licitants seran tractades amb la finalitat de gestionar i tramitar aquesta convocatòria d'acord amb els principis de seguretat i confidencialitat que aquesta normativa estableix.
En tot allò que no estigui previst en aquestes bases, les persones beneficiàries dels premis de la categoria A queden subjectes a les disposicions sobre subvencions del capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i la Llei 38/2003, de 17 de novembre, general de subvencions.
Annex 1 de les bases reguladores per a la concessió dels Premis ADR Justícia.
D'acord amb l'article 55.2 de la Llei 19/2014, del 29 de desembre, de transparència, accés a la informació pública i bon govern, s'estableixen els principis ètics i les regles de conducta següents, als quals les persones beneficiàries han d'adequar la seva activitat.
Amb caràcter general, les persones beneficiàries d'ajuts públics en I'exercici de la seva activitat:
a) Han d'observar els principis, normes i els cànons ètics propis de les activitats, els oficis i/o les professions corresponents a l'activitat objecte de subvenció o ajut públic.
b) No han de realitzar accions que posin en risc l'interès públic.
c) Han de denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
a) Comunicar immediatament a I 'òrgan competent les possibles situacions de conflicte d'interessos.
b) No sol·licitar, directament o indirectament, que un càrrec o empleat/ada públic/a influeixi en l'adjudicació de la subvenció o ajut.
c) No oferir ni facilitar a càrrecs o empleats/ades públics/públiques avantatges personals o materials, ni per a si mateixos ni per a terceres persones amb la voluntat d'incidir en un procediment d'adjudicació de subvenció o ajut.
d) Col·laborar amb l'òrgan competent en les actuacions que aquest faci per al seguiment o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa a les persones adjudicatàries en relació amb l'administració o les administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits que estableix l'apartat quart de l'article 3 de la Llei de transparència.
En cas d'incompliment dels principis ètics i les regles de conducta serà aplicable el règim sancionador previst a la Llei 19/2014, del 29 de desembre, de transparència, accés a la informació pública i bon govern, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes en la legislació vigent en matèria de subvencions.
Annex 2 de les bases reguladores per a la concessió dels Premis ADR Justícia.
Sr./Sra. (nom i cognoms), amb DNI núm. (número), i domicili al/a la (nom del carrer/plaça/avinguda, núm. i pis), (codi postal) (localitat).
Que compleixo els requisits establerts en aquesta convocatòria.
Que compleixo els requisits i les incompatibilitats que estableix l'article 13 de la Llei 38/2003, de 17 de novembre, general de subvencions, i el compromís de complir les obligacions que especifica l'article 14 de la mateixa Llei.
Que compleixo la normativa sobre propietat intel·lectual.
Que no he demanat ni he obtingut altres ajuts públics o privats per a la mateixa activitat.
Que la tesi o el treball no ha estat publicat, ni es troba en procés d'edició, ni tampoc no hi ha cap compromís d'edició.
(Si s'han demanat i/o s'han obtingut altres ajuts públics o privats per a la mateixa activitat, cal indicar la institució i la quantia).
I perquè així consti, als efectes oportuns, signo el present document.